Document ID: 32005D0604

KOMISSION PÄÄTÖS,
tehty 4 päivänä elokuuta 2005,
päätöksen 93/52/ETY muuttamisesta siltä osin kuin se koskee tiettyjen Italian alueiden julistamista luomistaudista (Br. melitensis) vapaiksi ja päätöksen 2003/467/EY muuttamisesta siltä osin kuin se koskee tiettyjen Italian maakuntien julistamista nautojen luomistaudista vapaiksi ja Piemonten alueen julistamista naudan tarttuvasta leukoosista vapaaksi
(tiedoksiannettu numerolla K(2005) 2932)
(ETA:n kannalta merkityksellinen teksti)
(2005/604/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetun neuvoston direktiivin 64/432/ETY (1) ja erityisesti sen liitteessä A olevan II osan 7 kohdan ja liitteessä D olevan I osan E kohdan,
ottaa huomioon eläinten terveyttä koskevista vaatimuksista yhteisön sisäisessä lampaiden ja vuohien kaupassa 28 päivänä tammikuuta 1991 annetun neuvoston direktiivin 91/68/ETY (2) ja erityisesti sen liitteessä A olevan 1 luvun II kohdan,
sekä katsoo seuraavaa:
(1)
Luomistautia (Br. melitensis) koskevien edellytysten täyttämisen toteamisesta tietyissä jäsenvaltioissa ja tietyillä alueilla ja näille jäsenvaltioille ja alueille tästä taudista virallisesti vapaan jäsenvaltion tai alueen aseman vahvistamisesta 21 päivänä joulukuuta 1992 tehdyssä komission päätöksessä 93/52/ETY (3) luetellaan jäsenvaltioiden alueet, jotka tunnustetaan virallisesti luomistaudista (Br. melitensis) vapaiksi direktiivin 91/68/ETY mukaisesti.
(2)
Marchen ja Piemonten alueilla vähintään 99,8 prosenttia lammas- ja vuohitiloista on virallisesti luomistaudista vapaita tiloja. Lisäksi kyseiset alueet ovat sitoutuneet noudattamaan tiettyjä muita direktiivissä 91/68/ETY vahvistettuja ehtoja, jotka koskevat pistokokeiden suorittamista sen jälkeen, kun asianomaiset maakunnat on julistettu luomistaudista vapaiksi.
(3)
Marchen ja Piemonten alueet olisi siksi tunnustettava virallisesti luomistaudista (Br. melitensis) vapaiksi lammas- ja vuohitilojen osalta.
(4)
Luettelot jäsenvaltioiden alueista, jotka on julistettu nautakarjojen tuberkuloosista, luomistaudista ja naudan tarttuvasta leukoosista vapaiksi, on vahvistettu nautakarjojen tuberkuloosista, luomistaudista ja naudan tarttuvasta leukoosista virallisesti vapaan aseman vahvistamisesta tiettyjen jäsenvaltioiden ja jäsenvaltioiden alueiden osalta 23 päivänä kesäkuuta 2003 tehdyssä komission päätöksessä 2003/467/EY (4).
(5)
Italia toimitti Piemonten alueella sijaitsevien Alessandrian, Astin, Biellan, Novaran, Verbanian ja Vercellin maakuntien osalta komissiolle todisteet siitä, että direktiivissä 64/432/ETY säädetyt asiaan liittyvät edellytykset täyttyvät, jotta kyseiset maakunnat voitaisiin julistaa virallisesti luomistaudista vapaiksi nautakarjojen osalta.
(6)
Lisäksi Italia toimitti Piemonten alueen osalta komissiolle todisteet siitä, että direktiivissä 64/432/ETY säädetyt asiaan liittyvät edellytykset täyttyvät, jotta kyseinen alue voitaisiin julistaa virallisesti naudan tarttuvasta leukoosista vapaaksi nautakarjojen osalta.
(7)
Italian toimittamien todisteiden arvioinnin perusteella Piemonten alueella sijaitsevat Alessandrian, Astin, Biellan, Novaran, Verbanian ja Vercellin maakunnat olisi julistettava nautojen luomistaudista virallisesti vapaiksi ja Piemonten alue olisi julistettava naudan tarttuvasta leukoosista virallisesti vapaaksi.
(8)
Sen vuoksi päätökset 93/52/ETY ja 2003/467/EY olisi muutettava vastaavasti.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätöksen 93/52/ETY liite II tämän päätöksen liitteen I mukaisesti.
2 artikla
Muutetaan päätöksen 2003/467/EY liitteet II ja III tämän päätöksen liitteen II mukaisesti.
3 artikla
Tämä päätös on osoitettu kaikille jäsenvaltioille.
Tehty Brysselissä 4 päivänä elokuuta 2005.

Labels: 0
18
19
6